Riżoluzzjoni tal-Parlament Ewropew tat- 22 ta' April 2008 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għar-Rikostruzzjoni għas-sena finanzjarja 2006



Official Journal L 088 , 31/03/2009 P. 0151 - 0157



Riżoluzzjoni tal-Parlament Ewropew tat- 22 ta' April 2008 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għar-Rikostruzzjoni għas-sena finanzjarja 2006 IL-PARLAMENT EWROPEW, wara li kkunsidra l-kontijiet finali annwali tal-Aġenzija Ewropea għar-Rikostruzzjoni għas-sena finanzjarja 2006 [1], wara li kkunsidra r-rapport tal-Qorti tal-Awdituri dwar il-kontijiet finali annwali ta' Aġenzija Ewropea għar-Rikostruzzjoni għas-sena finanzjarja 2006, flimkien mat-tweġibiet tal-Aġenzija [2], wara li kkunsidra r-rakkomandazzjoni tal-Kunsill tat- 12 ta' Frar 2008 (5843/2008 – C6-0084/2008), wara li kkunsidra t-Trattat KE, u b'mod partikolari l-Artikolu 276 tiegħu, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [3], u b'mod partikolari l-Artikolu 185 tiegħu, wara li kkunsidra r-Regolament tal-Kunsill (KE) Nru 2667/2000 tal- 5 ta' Diċembru 2000 dwar l-Aġenzija Ewropea għar-Rikostruzzjoni [4], u b'mod partikulari l-Artikolu 8 tiegħu, wara li kkunsidra r-Regolament tal-Kummissjoni (KE, Euratom) Nru 2343/2002 tad- 19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 [5], u b'mod partikolari l-Artikolu 94 tiegħu, wara li kkunsidra l-Artikolu 71 u l-Anness V tar-Regoli ta' Proċedura tiegħu, wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Barranin (A6-0112/2008), A. billi l-Qorti tal-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja 2006 huma ta' min wieħed joqgħod fuqhom, u li t-tranżazzjonijiet bażiċi huma legali u regolari, B. billi fl- 24 ta' April 2007, il-Parlament ta l-kwittanza lid-Direttur tal-Aġenzija Ewropea għar-Rikostruzzjoni fir-rigward tal-implimentazzjoni tal-baġit tal-Aġenzija għas-sena finanzjarja 2005 [6], u fir-riżoluzzjoni tiegħu li takkumpanja d-deċiżjoni ta' kwittanza, fost affarijiet oħra - laqa' l-miżuri meħuda mill-Aġenzija sabiex ittejjeb il-proċeduri ta' għoti ta' kuntratti, b'segwitu għall-osservazzjonijiet fir-rapporti annwali għall-2003 u l-2004 tal-Qorti tal-Awdituri, li rriżultaw f'aktar trasparenza f'diversi oqsma, - innota li fir-rapport tagħha tal-2004, il-Qorti tal-Awdituri kienet irrappurtat li, f'reviżjoni tal-operazzjonijiet fdati f'idejn il-Missjoni Interim tan-Nazzjonijiet Uniti fil-Kosovo (UNMIK), kienet sabet nuqqas ta' kontroll finanzjarju adegwat fil-ħlasijiet u diffikultajiet serji fil-ħidma tal-għeluq tal-kontijiet, l-aktar minħabba nuqqas ta' kontijiet adegwati għall-proġetti u ta' biżżejjed ġustifikazzjoni għan-nefqa, Punti ġenerali li jikkonċernaw il-kwistjonijiet orizzontali li jaffettwaw lill-aġenziji tal-UE, u li b'hekk huma importanti wkoll għall-proċedura ta' kwittanza ta' kull waħda mill-aġenziji individwali 1. Jinnota li l-baġits tal-24 aġenzija u ta' korpi relatati oħrajn li saritilhom il-verifika mill-Qorti tal-Awdituri kienu jammontaw għal EUR 1080,5 miljun fl-2006 (l-akbar baġit kien tal-Aġenzija Ewropea għar-Rikostruzzjoni li kien jammonta għal EUR 271 miljun u l-iżgħar baġit kien tal-Kulleġġ Ewropew tal-Pulizija (CEPOL) li kien jammonta għal EUR 5 miljun); 2. Jenfasizza l-fatt li l-firxa ta' korpi esterni tal-UE li huma suġġetti għal verifika u għal kwittanza issa tinkludi mhux biss aġenziji regolatorji tradizzjonali iżda wkoll aġenziji eżekuttivi li ġew stabbiliti sabiex jimplimentaw programmi speċifiċi, u fil-futur qrib se testendi wkoll għal intrapriżi konġunti li ġew stabbiliti bħala sħubiji pubbliċi-privati (inizjattivi teknoloġiċi konġunti); 3. Josserva fir-rigward tal-Parlament li l-għadd ta' aġenziji suġġetti għall-proċedura ta' kwittanza evolva kif ġej: sena finanzjarja 2000: 8; 2001: 10; 2002: 11; 2003: 14; 2004: 14; 2005: 16; 2006: 20 aġenzija regolatorja u 2 aġenziji eżekuttivi (m'humiex qegħdin jiġu inklużi 2 aġenziji li jiġu vverifikati mill-ECA iżda li huma suġġetti għal proċess ta' kwittanza intern); 4. Għaldaqstant, jikkonkludi li l-proċess ta' verifika/kwittanza sar ineffiċjenti u sproporzjonat meta mqabbel mad-daqs relattiv tal-baġits tal-aġenziji/tal-korpi satelliti; jagħti istruzzjonijiet lill-kumitat kompetenti tiegħu sabiex jagħmel analiżi mill-ġdid fuq firxa wiesgħa tal-proċess ta' kwittanza fir-rigward ta' aġenziji u korpi satelliti bil-għan li jitfassal metodu iktar sempliċi u razzjonali, filwaqt li wieħed iżomm f'moħħu l-għadd li kulma jmur qiegħed jikber ta' korpi li kull wieħed minnhom jesiġi rapport ta' kwittanza separat fis-snin li ġejjin; Kunsiderazzjonijiet fundamentali 5. Jitlob li l-Kummissjoni tipprovdi spjegazzjonijiet ċari fir-rigward tal-elementi li ġejjin qabel il-ħolqien ta' aġenzija ġdida jew ir-riforma ta' aġenzija eżistenti: it-tip ta' aġenzija, l-għanijiet tal-aġenzija, l-istruttura ta' governanza interna, il-prodotti, is-servizzi, il-proċeduri ewlenin, il-grupp immirat, il-klijenti u l-imsieħba tal-aġenzija, ir-relazzjoni formali mal-atturi esterni, ir-responsabiltà tal-baġit, l-ippjanar finanzjarju, u l-politika dwar il-personal u r-reklutaġġ ta' staff; 6. Jitlob li kull aġenzija tiġi regolata minn ftehim ta' eżekuzzjoni fis-sena li huwa fformulat mill-aġenzija u mid-DĠ responsabbli u li għandu jinkludi l-għanijiet ewlenin għas-sena li tkun ġejja, qafas finanzjarju u indikaturi ċari għall-kejl tal-eżekuzzjoni; 7. Jitlob li l-eżekuzzjoni tal-aġenziji tiġi vverifikata b'mod regolari (u fuq bażi ad hoc) mill-Qorti tal-Awdituri jew awditur indipendenti ieħor; iqis li din il-verifika m'għandhiex tkun limitata għal elementi tradizzjonali ta' ġestjoni finanzjarja u għall-użu kif suppost tal-fondi pubbliċi, iżda għandha tkopri wkoll l-effiċjenza u l-effikaċja amministrattiva u għandha tinkludi klassifika tal-ġestjoni finanzjarja ta' kull aġenzija; 8. Jargumenta li fil-każ ta' aġenziji li qegħdin kontinwament jgħollu "l fuq il-ħtiġijiet tal-baġit tagħhom rispettiv, għandu jkun hemm tnaqqis tekniku skont il-postijiet vakanti; huwa tal-opinjoni li fi żmien fit-tul dan għandu jwassal għal anqas dħul assenjat għall-aġenziji u għalhekk inaqqas ukoll l-ispejjeż amministrattivi; 9. Jinnota li hija problema serja li numru ta' aġenziji jiġu kkritikati talli ma jsegwux ir-regoli dwar l-akkwist pubbliku, ir-Regolament Finanzjarju, ir-Regolamenti tal-Istaff eċċ.; jikkunsidra li r-raġuni ewlenija għal dan hija li ħafna mir-regolamenti u r-Regolament Finanzjarju huma mfassla għal istituzzjonijiet akbar u li ħafna mill-aġenziji ż-żgħar m'ghandhomx il-kapaċità mixtieqa biex jaqdu dawn il-ħtiġijiet regolatorji; għalhekk jitlob lill-Kummissjoni sabiex issib soluzzjoni malajr kemm jista' jkun, sabiex titjieb l-effiċjenza billi l-funzjonijiet amministrattivi ta' diversi aġenziji jingħaqdu flimkien, sabiex tinkiseb din is-saħħa (billi wieħed jikkunsidra l-kambjamenti neċessarji fir-Regolamenti bażiċi li jmexxu lill-aġenziji u l-indipendenza baġitarja tagħhom), jew sabiex toħloq abbozz ta' regoli speċifiċi għall-aġenziji (b'mod partikolari billi timplimenta regoli għall-aġenziji) li jippermettulhom li jkunu konformi fit-totalità tagħhom; 10. Jinsisti li l-Kummissjoni, meta tkun qed tfassal l-Abbozz Preliminari tal-Baġit, għandha tqis ir-riżultati tal-implimentazzjoni tal-baġit mill-aġenziji individwali għas-snin ta' qabel, b'mod partikolari għas-sena n-1 u, tirrevedi l-baġit mitlub mill-aġenzija partikolari kif meħtieġ; jistieden lill-Kumitat kompetenti tiegħu sabiex jirrispetta din ir-reviżjoni u, jekk ma jkunx diġà ġie rivedut mill-Kummissjoni, jirrevedi huwa stess il-baġit imsemmi fuq livell realistiku li jaqbel mal-kapaċità ta' assorbiment u implimentazzjoni tal-aġenzija imsemmija; 11. Ifakkar id-deċiżjoni tiegħu dwar il-kwittanza b'rabta mas-sena finanzjarja 2005, fejn huwa stieden lill-Kummissjoni sabiex kull ħames snin tippreżenta studju dwar il-valur miżjud ta' kull aġenzija li teżisti; f'każ ta' evalwazzjoni negattiva tal-valur miżjud ta' aġenzija, jistieden lill-istituzzjonijiet relevanti kollha sabiex jieħdu l-passi neċessarji, billi jifformulaw mill-ġdid il-mandat ta' dik l-aġenzija jew billi jagħlquh; jinnota li ma saret l-ebda evalwazzjoni min-naħa tal-Kummissjoni fl-2007; jinsisti li l-Kummissjoni għandha tippreżenta, tal-inqas, 5 minn dan it-tip ta' evalwazzjonijiet qabel id-deċiżjoni dwar il-kwittanza b'rabta mas-sena finanzjarja 2007, billi tibda mill-iżjed aġenzija antika; 12. Huwa tal-opinjoni li r-rakkomandazzjonijiet tal-Qorti tal-Awdituri għandhom jiġu implimentati minnufih, u li l-livell tas-sussidji mħallsa lill-aġenziji għandu jkun konformi mal-ħtiġijiet attwali tagħhom għall-flus kontanti; barra minn hekk jikkunsidra li l-emendi tar-Regolament Finanzjarju ġenerali għandhom jiġu miżjuda fir-Regolament finanzjarju tal-qafas tal-aġenziji u f'bosta regolamenti finanzjarji speċifiċi; 13. Hu mħasseb li numru sinifikanti ta' staff huma impjegati fuq bażi temporanja b'mod li jista' jdgħajjef il-kwalità ta' xogħolhom; għalhekk jitlob lill-Kummissjoni biex ittejjeb il-monitoraġġ tagħha tal-implimentazzjoni tar-Regolamenti tal-Istaff mill-aġenziji; Preżentazzjoni ta' data ta' ruppurtaġġ 14. Jinnota li m'hemm ebda metodu standard fost l-aġenziji fir-rigward tal-preżentazzjoni tal-attivitajiet tagħhom matul is-sena finanzjarja konċernata, il-kontijiet tagħhom u r-rapporti dwar il-ġestjoni baġitarja u finanzjarja u l-kwistjoni dwar jekk għandhiex titfassal dikjarazzjoni ta' assigurazzjoni mid-direttur tal-aġenzija; josserva li mhux l-aġenziji kollha jiddistingwu b'mod ċar bejn a) il-preżentazzjoni tax-xogħol tal-aġenzija lill-pubbliku u b) ir-rapportar tekniku dwar il-ġestjoni baġitarja u finanzjarja; 15. Jinnota li filwaqt li l-istruzzjonijiet fis-seħħ tal-Kummissjoni għall-preparazzjoni tar-rapporti ta' attività ma jesiġux b'mod espliċitu li l-aġenzija tfassal dikjarazzjoni ta' assigurazzjoni, bosta diretturi, minkejja dan, xorta waħda għamluha għall-2006, filwaqt li f'każ wieħed minnhom kienet inkluża riserva importanti; 16. Ifakkar li l-paragrafu 41 tar-riżoluzzjoni tiegħu tat- 12 ta' April 2005 [7] jistieden lid-Diretturi tal-Aġenziji sabiex minn issa "l quddiem ir-rapport ta' attività annwali tagħhom, li jiġi ppreżentat flimkien mat-tagħrif finanzjarju u tal-ġestjoni, irid ikollu miegħu dikjarazzjoni ta' assigurazzjoni li tikkonċerna l-legalità u r-regolarità tal-operazzjonijiet, simili għad-dikjarazzjonijiet li ġew iffirmati mid-Diretturi Ġenerali tal-Kummissjoni; 17. Jitlob lill-Kummissjoni sabiex temenda l-istruzzjonijiet tagħha fis-seħħ għall-aġenziji skont dak li ntqal hawn fuq; 18. Barra minn hekk, jissuġġerixxi li l-Kummissjoni għandha taħdem mal-aġenziji sabiex tipproduċi mudell armonizzat li japplika għall-aġenziji u għall-korpi satelliti kollha filwaqt li jiddistingwi b'mod ċar bejn - rapport annwali maħsub għall-qarrejja ġenerali dwar l-operazzjonijiet, ix-xogħol u l-kisbiet tal-korpi, - rendikontijiet finanzjarji u rapport dwar l-implimentazzjoni tal-baġit, - rapport dwar l-attività simili għar-rapporti ta' attività tad-Diretturi Ġenerali tal-Kummissjoni, - dikjarazzjoni ta' assigurazzjoni ffirmata mid-direttur tal-korp, flimkien ma' kull riserva jew osservazzjoni li jqis xierqa sabiex jiġbed l-attenzjoni tal-awtorità ta' kwittanza; Sejbiet ġenerali mill-Qorti tal-Awdituri 19. Jinnota s-sejba tal-Qorti (Rapport Annwali, il-paragrafu 10.29 [8] li l-iżburżar ta' sussidji li jitħallsu mill-Kummissjoni mill-baġit tal-Komunità m'huwiex ibbażat fuq stimi ġġustifikati biżżejjed tar-rekwiżiti ta' flus kontanti tal-aġenziji u li dan, flimkien mad-daqs tat-trasferimenti għas-sena ta' wara, iwassalhom sabiex ikollhom fil-pussess bilanċi ta' kreditu kbar mhux ħażin; jinnota wkoll ir-rakkomandazzjoni tal-Qorti li l-livell ta' sussidji li jitħallsu lill-aġenziji għandu jkun konformi mar-rekwiżiti ta' flus kontanti reali tagħhom; 20. Jinnota li fi tmiem l-2006, 14-il aġenzija kienu għad iridu jimplimentaw is-sistema tal-kontijiet ABAC (Rapport Annwali, in-nota f'qiegħ il-paġna għall-paragrafu 10.31); 21. Jinnota l-kumment tal-Qorti (Rapport Annwali, il-paragrafu 1.25) dwar spejjeż akkumulati minħabba liv li ma tteħidx li għalihom jagħtu kont xi wħud mill-aġenziji; jenfasizza l-fatt li l-Qorti tal-Awdituri kkwalifikat l-istqarrija ta' assigurazzjoni tagħha fil-każ ta' tliet aġenziji (Iċ-Ċentru Ewropew għall-Iżvilupp ta' Taħriġ Vokazzjonali (Cedefop), CEPOL u l-Aġenzija Ewropea tal-Ferroviji) għas-sena finanzjarja 2006 (2005: Cedefop, l-Awtorità Ewropea dwar is-Sigurtà fl-Ikel, l-Aġenzija Ewropea għar-Rikostruzzjoni); Verifika interna 22. Ifakkar li f'konformità mal-Artikolu 185(3) tar-Regolament Finanzjarju, l-Awditur Intern tal-Kummissjoni huwa wkoll l-awditur intern tal-aġenziji regolatorji li jirċievu konċessjonijiet mill-baġit tal-UE; jenfasizza l-fatt li l-Awditur Intern jirrapporta lill-bord ta' tmexxija u lid-direttur ta' kull aġenzija; 23. Jiġbed l-attenzjoni għar-riserva li tniżżlet fir-Rapport ta' Attività Annwali tal-Awditur Intern għall-2006 kif ġej: "L-Awditur Intern tal-Kummissjoni ma jinsabx f'pożizzjoni li jissodisfa kif suppost l-obbligu tiegħu konferut lilu mill-Artikolu 185 tar-Regolament Finanzjarju bħala awditur intern tal-korpi tal-Komunità minħabba nuqqas ta' riżorsi ta' staff." 24. Madankollu, jinnota l-kumment tal-Awditur Intern fir-rapport ta' attività tiegħu għall-2006 li mill-2007, bis-saħħa tar-riżorsi tal-istaff addizzjonali konċessi mill-Kummissjoni lis-Servizz ta' Verifika Interna (IAS), l-aġenziji regolatorji operattivi kollha se jkunu suġġetti għal xogħol ta' verifika interna fuq bażi annwali; 25. Jinnota l-għadd li kulma jmur qiegħed jikber ta' aġenziji regolatorji u eżekuttivi u ta' intrapriżi konġunti meħtieġa li ssirilhom il-verifika mill-IAS skont l-Artikolu 185 tar-Regolament Finanzjarju; jitlob lill-Kummissjoni sabiex tinforma lill-kumitat kompetenti tiegħu dwar jekk ir-riżorsi tal-istaff li huma disponibbli għall-IAS humiex se jkunu biżżejjed sabiex issir verifika annwali ta' dawn il-korpi kollha fis-snin li ġejjin; 26. Josserva li l-Artikolu 72(5) tar-Regolament (KE, Euratom) Nru 2343/2002 jeżiġi li kull aġenzija tibgħat kull sena lill-awtorità tal-kwittanza u lill-Kummissjoni rapport li jkun imħejji mid-direttur tagħha u li jiġbor l-għadd u t-tip ta' verifiki interni li jkunu saru mill-Awditur Intern, ir-rakkomandazzjonijiet li saru u l-azzjonijiet li ttieħdu dwar dawn ir-rakkomandazzjonijiet; jitlob lill-aġenziji sabiex jindikaw jekk dan huwiex qiegħed isir u, jekk inhu hekk, kif qiegħed isir; 27. Jieħu nota, fir-rigward tal-kapaċità tal-verifika interna, l-iktar b'rabta mal-aġenziji iżgħar, ta' proposta li saret mill-Awditur Intern quddiem il-kumitat kompetenti tal-Parlament nhar l- 14 ta' Settembru 2006 li aġenziji iżgħar għandhom ikunu awtorizzati jixtru, f'servizzi ta' verifika interna, mis-settur privat; Evalwazzjoni tal-aġenziji 28. Ifakkar l-istqarrija konġunta mill-Parlament, mill-Kunsill u mill-Kummissjoni [9] li ġiet innegozjata fil-konċiljazzjoni quddiem il-Kunsill tal-baġit ECOFIN tat- 13 ta' Lulju 2007 li titlob għal i) lista ta' aġenziji li l-Kummissjoni għandha l-ħsieb li tevalwa, u ii) lista ta' aġenziji li diġà ġew evalwati, flimkien ma' sommarju tar-riżultati prinċipali; Proċeduri dixxiplinari 29. Jinnota li, minħabba d-daqs tagħhom, aġenziji individwali jsibu diffikultà biex jistabbilixxu bordijiet dixxiplinari ad hoc minn fost staff li huwa ta' grad xieraq tal-karriera u li l-IDOC (l-Uffiċċju tal-Investigazzjoni u Dixxiplina) tal-Kummissjoni m'huwiex kompetenti għall-aġenziji; jitlob lill-aġenziji sabiex iqisu bord ta' dixxiplina bejn l-aġenziji; Abbozz ta' ftehima interistituzzjonali 30. Ifakkar l-abbozz ta' ftehim Inter-istituzzjonali dwar il-ħolqien ta' qafas operattiv għall-aġenziji regolatorji Ewropej ippreżentat mill-Kummissjoni (COM(2005) 59), li kien maħsub li joħloq qafas orizzontali għall-ħolqien, l-istruttura, it-tħaddim, l-evalwazzjoni u l-kontroll tal-aġenziji regolatorji Ewropej; jinnota li l-abbozz jirrappreżenta inizjattiva utli bħala sforz sabiex ikunu rrazzjonalizzati l-ħolqien u l-immaniġġjar tal-aġenziji; jinnota l-istqarrija fir-rapport ta' sintesi 2006 tal-Kummissjoni (il-paragrafu 3.1, COM(2007) 274) li għalkemm ma sarx progress fin-negozjati wara l-pubblikazzjoni tal-abbozz, tniedew mill-ġdid diskussjonijiet dwar sustanza fil-Kunsill fi tmiem l-2006; jiddispjaċih li ma kienx possibbli li jsir iktar progress lejn l-adozzjoni; 31. Għaldaqstant, jilqa" b'sodisfazzjon l-impenn tal-Kummissjoni li tressaq Komunikazzjoni dwar il-ġejjieni tal-aġenziji regolatorji matul l-2008; Aġenziji ffinanzjati minnhom infushom 32. Ifakkar li għaż-żewġ aġenziji li huma ffinanzjati minnhom infushom, tiġi konċessa kwittanza lid-direttur mill-bord amministrattiv; jinnota li t-tnejn li huma għandhom eċċessi akkumulati sinifikanti minn dħul minn onorarji li jkunu ġew trasferiti minn ċifri tas-snin preċedenti: - Uffiċċju għall-Armonizzazzjoni tas-Suq Intern flus kontanti u l-ekwivalenti fi flus kontanti: EUR 281 miljun [10], - Uffiċċju tal-Komunità għall-Varjetà ta' Pjanti flus kontanti u l-ekwivalenti fi flus kontanti: EUR 18-il miljun [11]; Punti speċifiċi 33. Jilqa" l-kontribut eċċellenti li għamlet l-Aġenzija għall-iżvilupp u għall-konsolidazzjoni tal-istabbilità fir-reġjun permezz tal-programmi varji tagħha u permezz tal-immaniġġjar sod tagħha tal-programm CARDS; 34. Jemmen li x-xogħol tal-Aġenzija kkontribwixxa b'mod konsiderevoli għall-iżvilupp tar-reġjun u li l-mandat tagħha kien wieħed sodisfaċenti ħafna; jiġbed l-attenzjoni għad-deċiżjoni biex l-Aġenzija tiġi xolta sal-2008 sabiex l-assistenza lis-Serbja, lill-Kosovo, lill-Montenegro u lill-Ex-Repubblika Jugoslava tal-Maċedonja tkun tista' tiġi mmaniġġjata mid-delegazzjonijiet tal-Kummissjoni f'dawn il-pajjiżi; jinsisti li n-"know-how" u l-għarfien speċjalizzat jiġu ttrasferiti lid-delegazzjonijiet relevanti tal-Kummissjoni, inkluż permezz tar-riorganizzazzjoni tal-istaff tal-Aġenzija sabiex jimmaniġġjaw il-programmi relevanti f'dawn id-delegazzjonijiet; 35. F'dan il-kuntest, itenni t-talba tiegħu sabiex jinżamm infurmat b'mod regolari mill-Kumissjoni dwar it-trasferiment ta' attivitajiet mill-Aġenzija għad-delegazzjonijiet; 36. Jifraħ lid-Direttur u l-istaff tiegħu għall-ħidma mwettqa f'ċirkustanzi diffiċli ħafna, li tejbet b'mod konsiderevoli id-dehra tal-UE u l-viżibilità tagħha; 37. Iqis li l-Aġenzija m'għandhiex biss is-sistemi (loġistiċi, sistemi tal-IT, u oħrajn) biex timplimenta malajr ammonti kbar ta' appoġġ f'zoni ta' wara konflitt, iżda li hija tat prova b'mod speċjali ta' livelli għolja ta' ħila u tagħrif f'rikostruzzjoni ta' wara gwerra; 38. Huwa konvint li, fil-punt fejn il-Kummissjoni tieħu f'idejha l-immaniġġjar tal-Istrument tal-Assistenza ta' Qabel is-Sħubija fir-rigward tad-doveri relatati mal-acquis relatati mal-Balkani, fl-aħħar hija għandha tippreżenta lill-Kunsill mandat ġdid għall-Aġenzija, li għandha, kif ġie deċiż, tispiċċa l-ħidma tagħha fil-Balkani sal-aħħar tal-2008 u tkun konvertita f'aġenzija Ewropea reali għal azzjonijiet esterni; 39. Iqis li mandat ġdid għal din l-aġenzija ta' suċċess għandu jkun l-aktar mod effiċjenti biex jitwettqu d-doveri ġodda f'azzjonijiet esterni, li ma jistgħux jitwettqu mis-servizzi tal-Kummissjoni fi Brussell jew mid-delegazzjonijiet tal-Kummissjoni; 40. Iqis li, b'dan il-mandat ġdid, l-Aġenzija jista' jkollha rwol mill-aktar effiċjenti f'oqsma fejn assistenza ta' żvilupp tradizzjonali ma tistax tkun implimentata; iqis ukoll li dan se jżid b'mod sinifikattiv il-viżibilità tal-UE; 41. Jinnota l-osservazzjoni tal-Qorti tal-Awdituri fir-rigward tas-sena finanzjarja 2006 li, filwaqt li r-rata ta' implimentazzjoni tal-baġit kienet sodisfaċenti, għandha tinġibed l-attenzjoni tal-Aġenzija dwar il-livell ta' approprjazzjonijiet li għad iridu jiġu impenjati, li jkun jeħtieġ monitoraġġ partikulari tal-programmi tagħha minħabba li l-mandat tagħha jagħlaq fl-aħħar tal-2008; 42. Jinnota wkoll l-istqarrija tal-Qorti li s-sistema ta' kontijiet u s-sistema ta' kontroll intern tjiebu meta mqabbla mas-snin ta' qabel, b'mod partikulari fir-rigward tal-monitoraġġ tal-fondi mmaniġġjati minn entitajiet esterni u l-implimentazzjoni ta' proċeduri għall-akkwist; 43. Ifakkar li l-Aġenzija għandha baġit li huwa ferm akbar (2006: EUR 271 miljun) minn dak ta' aġenziji oħrajn li wkoll huma suġġetti għall-proċedura ta' kwittanza; 44. Madankollu jinnota mill-kontijiet tal-Aġenzija li t-total ta' approprjazzjonijiet trasferiti għall-2007 kien ta' EUR 678 miljun; 45. Jistieden lill-Kummissjoni sabiex tinforma lill-kumitat kompetenti tal-Parlament dwar kif se jittieħed ħsieb tal-bilanċ ta' approprjazzjonijiet li se jibqgħu fl-aħħar tal-mandat tal-Aġenzija; 46. Jinnota li, fit- 30 ta' Mejju 2007, id-Direttur tal-Aġenzija ffirma dikjarazzjoni ta' assigurazzjoni bla riservi; 47. Jinnota li fl-aħħar tal-2004 l-IAS wettaq verifika ta' konformità fuq l-effiċjenza u l-effikaċja tal-ħames postijiet ta' ħidma tal-Aġenzija u li matul l-2006 ttieħdu serje ta' azzjonijiet mill-maniġment tal-Aġenzija sabiex jindirizzaw it-tħassib tal-IAS; 48. Jistieden lill-Kummissjoni sabiex tirrivedi l-mandat tal-Aġenzija, li jiskadi fl-2008, u sabiex ibiddel l-Aġenzija f'aġenzjia responsabbli għall-implimentazzjoni ta' ċerti miżuri tal-UE fl-isfera politika barranija, l-aktar f'reġjuni li qed jirkupraw minn kriżijiet. [1] ĠU C 261, 31.10.2007, p. 13. [2] ĠU C 309, 19.12.2007, p. 40. [3] ĠU L 248, 16.9.2002, p. 1. [4] ĠU L 306, 7.12.2000, p. 7. [5] ĠU L 357, 31.12.2002, p. 72. [6] ĠU L 187, 15.7.2008, p. 182. [7] Riżoluzzjoni tal-Parlament Ewropew li tinkludi l-kummenti li jakkumpanjaw id-deċiżjoni dwar kwittanza lid-Direttur tal-Aġenzija Ewropeq għar-Rikostruzzjoni fir-rigward tal-implimentazzjoni tal-baġit tiegħu għas-sena finanzjarja 2003 (ĠU L 196, 27.7.2005, p. 61). [8] ĠU C 273, 15.11.2007, p. 1. [9] Dokument tal-Kunsill DS 605/1/07 Rev1. [10] Sors: Rapport dwar il-kontijiet annwali tal-Uffiċċju għall-Armonizzazzjoni tas-Suq Intern għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 141). [11] Sors: Rapport dwar il-kontijiet annwali tal-Uffiċċju Komunitarju tal-Varjetajiet tal-Pjanti għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 135). --------------------------------------------------